આગામી સપ્તાહના સોમવારે અખાત્રીજ છે અને આ દિવસે સોના-ચાંદી જેવી કીમતી ધાતુની ખરીદીને શુભ માનવામાં આવે છે. સ્થાનિક બજારમાં છેલ્લાં પાંચ-સાત વર્ષથી અખાત્રીજના દિવસે જ્વેલરીની ખરીદી માટે ભારે ધસારો જોવા મળે છે. જ્વેલર્સના જણાવ્યા પ્રમાણે પાછલાં વર્ષોમાં સોના-ચાંદીના ભાવ પણ નીચા હતા ત્યારે ગ્રાહકોની ભીડ જોવા મળી હતી, પરંતુ આ વર્ષે જ્વેલરીનો કારોબાર ઊંચો રહે તે અંગે શંકા છે. તેની પાછળનું મુખ્ય કારણ સોના અને ચાંદીના ભાવ પાછલા વર્ષની સરખામણીએ ઊંચા હોવાનું પણ છે. સોનું પાછલા વર્ષની સરખામણીએ ૧૦ ગ્રામે રૂ. ૩૦૦૦ વધુ, જ્યારે ચાંદીમાં પ્રતિકિલોએ રૂ. ૪,૦૦૦ ભાવ વધુ છે. છેલ્લા એક સપ્તાહથી સોના અને ચાંદીના ભાવમાં ઉછાળો આવતાંની સાથે જ જ્વેલર્સ અને ગ્રાહક બંનેને પરસેવો છૂટી રહ્યો છે. સ્થાનિક જ્વેલર્સના કહેવા પ્રમાણે સોના અને ચાંદીના ઊંચા ભાવના કારણે દુકાળમાં અધિક માસ જેવો ઘાટ જ્વેલર્સ માટે સર્જાયો છે.